b'\n_START_ARTICLE_\nTaas tapaamme Suomisen perheen\n_START_SECTION_\nJuoni\n_START_PARAGRAPH_\n1950-luku l\xc3\xa4henee loppuaan. Suomisen Olli on lukenut tuomariksi ja toimii nimismiehen sijaisena samassa kunnassa, jossa perheen kes\xc3\xa4asunto sijaitsee. Tullessaan t\xc3\xb6ist\xc3\xa4 kotiin avoautollaan konstaapeli Jaatinen seuranaan Olli l\xc3\xb6yt\xc3\xa4\xc3\xa4 tienpientareelta kirjan nimelt\xc3\xa4\xc3\xa4n "Uraaninetsij\xc3\xa4n opas ja geigermittarin k\xc3\xa4ytt\xc3\xb6". Kirjan omistaa muuan Aarne Lokka, jonka perhe on ostanut Saarenp\xc3\xa4\xc3\xa4n kartanon Suomisten naapurista kes\xc3\xa4asunnokseen. Aarne on kiinnostunut Pullinsaaren kallioista, jotka omistaa k\xc3\xb6yh\xc3\xa4 pienviljelij\xc3\xa4pariskunta. Puoli pit\xc3\xa4j\xc3\xa4\xc3\xa4 ihmettelee Aarnen intoa p\xc3\xa4\xc3\xa4st\xc3\xa4 k\xc3\xa4siksi hedelm\xc3\xa4tt\xc3\xb6miin rantakallioihin. Aarnella on hehke\xc3\xa4 vaaleahiuksinen ja hoikka sisko Anita, jonka halusta Lokat vierailevat Suomisilla. Kes\xc3\xa4rannan kahvip\xc3\xb6yd\xc3\xa4ss\xc3\xa4kin Pullinsaari nousee puheenaiheeksi._NEWLINE_Tanssiaisissa Olli tekee l\xc3\xa4hemp\xc3\xa4\xc3\xa4 tuttavuutta Anitan kanssa. Aarne tanssittaa Pipsaa, mutta Saarenp\xc3\xa4\xc3\xa4n perij\xc3\xa4n ja Suomisen tytt\xc3\xa4ren v\xc3\xa4lille ei syty kipin\xc3\xa4\xc3\xa4. Tanssipaikalla ovat my\xc3\xb6s Hilda ja Suomisten kes\xc3\xa4vieras Iida, joka on Hildan yst\xc3\xa4v\xc3\xa4t\xc3\xa4r. Iidalla on kaikenlaisia "kremppoja", joita h\xc3\xa4n ehtimiseen selostaa tutuille ja tuntemattomillekin. Konstaapeli Jaatisen ja Hildan v\xc3\xa4lille syntyy pient\xc3\xa4 romanttista v\xc3\xa4reily\xc3\xa4. Tanssiaisiltaa seuraa kohtalokas y\xc3\xb6. Pullinsaaren lato syttyy tuleen ja k\xc3\xb6yh\xc3\xa4n is\xc3\xa4nn\xc3\xa4n rehut palavat sen mukana. Palopaikalla Aarne toistaa tarjouksensa ostaa kalliot. Suomisen Matti l\xc3\xb6yt\xc3\xa4\xc3\xa4 mielenkiintoisia keng\xc3\xa4nj\xc3\xa4lki\xc3\xa4 palaneen ladon l\xc3\xa4heisyydest\xc3\xa4 ja Pullinsaaren kallioilta nokkela poika l\xc3\xb6yt\xc3\xa4\xc3\xa4 "jotakin \xc3\xb6ljy\xc3\xa4". Tulipalo alkaa osoittautua tuhopoltoksi. Pian Matti ja Marja sattuvat huomaamaan, ett\xc3\xa4 Aarne upottaa jotakin j\xc3\xa4rveen. Keng\xc3\xa4th\xc3\xa4n sinne menev\xc3\xa4t, vaikka Suomisen kaksoset luulevat Aarnen upottavan rakkauskirjeit\xc3\xa4._NEWLINE_Ollin naisyst\xc3\xa4v\xc3\xa4 Laura Sorri saapuu vierailulle Kes\xc3\xa4rantaan. H\xc3\xa4n on varsin n\xc3\xa4reiss\xc3\xa4\xc3\xa4n, kun sulhaskandidaatti tulee noutamaan h\xc3\xa4net linja-autoseisakkeelta pahasti my\xc3\xb6h\xc3\xa4ss\xc3\xa4. Lokat sattuvat olemaan parahiksi vierailulla Kes\xc3\xa4rannassa, eik\xc3\xa4 Olli tahtoisi Lauran tapaavan heit\xc3\xa4. Ei varsinkaan Anitaa. Rapukesteill\xc3\xa4 Saarenp\xc3\xa4\xc3\xa4ss\xc3\xa4 Laura tuntee olonsa yksin\xc3\xa4iseksi, kun Anita pit\xc3\xa4\xc3\xa4 Ollia varattuna omiin tarkoituksiinsa. Anita esittelee Ollille neitsytkammionsa ja Aarnen huoneen, josta l\xc3\xb6ytyy geigermittari. Olli alkaa ynn\xc3\xa4t\xc3\xa4 asioita: geigermittari, keng\xc3\xa4nj\xc3\xa4ljet, \xc3\xb6ljy. Kaikki viittaa siihen, ett\xc3\xa4 uraania himoitseva Aarne on polttanut Pullin is\xc3\xa4nn\xc3\xa4n ladon. Yhdess\xc3\xa4 Lauran ja veljens\xc3\xa4 kanssa Olli k\xc3\xa4y noutamassa Aarnen veteen upotetut keng\xc3\xa4t. Lokan perheen koiran ansiosta h\xc3\xa4n kykenee todistamaan Aarnen syylliseksi. Anita ja is\xc3\xa4-Lokka yritt\xc3\xa4v\xc3\xa4t lahjoa Ollia pelastamaan Aarnen vankilalta, mutta Olli ei taivu. Volmar-vaari on ylpe\xc3\xa4 lahjomattomasta tytt\xc3\xa4renpojastaan, ja ennen loppua juodaan Hildan keitt\xc3\xa4m\xc3\xa4t saunakahvit ja tunnelmoidaan puutarhassa.\n_START_SECTION_\nArviot\n_START_PARAGRAPH_\nKriitikot ottivat Suomisen perheen uuden tulemisen melko suopeasti vastaan. Valma Kivitie kirjoitti Elokuva-Aitassa: "Sivistyneen virkamiesperheen kotoinen el\xc3\xa4m\xc3\xa4 on Serpin kuvaamana totta ja kaunista." Serpin k\xc3\xa4sikirjoitus sai kiitosta muiltakin kriitikoilta. Osa kriitikoista arvioi tarinan liian tutunomaiseksi. Helmikuun 2012 televisioesityksen yhteydess\xc3\xa4 julkaistussa arviossa er\xc3\xa4s kriitikko piti elokuvan asetelmia velttoina.\n_START_SECTION_\nHuomioita\n_START_PARAGRAPH_\nSuomisen iso\xc3\xa4idin etunimi on Karin, kun se 1940-luvun niin sanotun klassisen kauden Suomisen perhe -elokuvissa on Sofia. Volmar-vaaria eli Ainon is\xc3\xa4\xc3\xa4 tulkitsee Arvo Lehesmaa, roolin alkuper\xc3\xa4inen esitt\xc3\xa4j\xc3\xa4 Hugo Hyt\xc3\xb6nen kuoli vuonna 1944. Kolmessa ensimm\xc3\xa4isess\xc3\xa4 Suomisen perhe -elokuvassa Elinan sulhasta Lasse Lehtovaaraa n\xc3\xa4ytellyt Unto Salminen n\xc3\xa4hd\xc3\xa4\xc3\xa4n insin\xc3\xb6\xc3\xb6ri Kiven\xc3\xa4, Lokkain perhetuttuna. Avoauto, jolla Suomisen Olli huristelee pitkin pit\xc3\xa4j\xc3\xa4\xc3\xa4, kuuluu autourheilija Asser Walleniukselle. Taas tapaamme Suomisen perheen yleis\xc3\xb6menestys oli verrattain hyv\xc3\xa4.'